Περισσότερα σε λέξεις

Ορισμένες από αυτές δεν είναι καλές για την ανάπτυξη, συνιστούν οπισθοχώρηση σε κάποιες μεταρρυθμίσεις, ενώ δεν διατέθηκε όλος ο προϋπολογισμός δημοσίων επενδύσεων και οι ληξιπρόθεσμες οφειλές του Δημοσίου παραμένουν σε υψηλό επίπεδο. Όλα αυτά δεν είναι καλά για την ανάπτυξη και τη βιωσιμότητα του χρέους και γι’ αυτό πρέπει να τα παρακολουθούμε στενά».

Ο επικεφαλής του ESM πρόσθεσε ότι η αντιμετώπιση των προκλήσεων αυτών εξαρτάται από πολιτικές αποφάσεις που θα ληφθούν στο 2ο εξάμηνο του έτους και ιδίως κατά τη σύνταξη του προϋπολογισμού του 2020, που θα δείξει «πώς θα διαμορφωθεί το δημοσιονομικό μονοπάτι, πώς θα εφαρμοστούν μέτρα που θα προωθήσουν την ανάπτυξη».

Ο κ. Ρέγκλινγκ συμπλήρωσε ότι «η αποτίμηση θα γίνει όταν θα ξέρουμε περισσότερα για τις αποφάσεις της νέας κυβέρνησης» και τόνισε ότι ο ESM θα συνεργαστεί στενά με οποιαδήποτε κυβέρνηση εκλέξουν οι Έλληνες. «Θα είμαι την ερχόμενη εβδομάδα στην Αθήνα σε ένα από τα μεγαλύτερα συνέδρια που διοργανώνονται πάντα το καλοκαίρι, οπότε ίσως να είναι καλή ευκαιρία για μια πρώτη επαφή», σημείωσε.

Πάντως, αναγνώρισε ότι «η ελληνική οικονομία είναι σήμερα σε πολύ καλύτερη κατάσταση απ’ ό,τι 4 ή 8 χρόνια πριν, κοιτάζοντας τη δημοσιονομική κατάσταση, το «μαξιλάρι» διαθεσίμων, την ανάπτυξη που επέστρεψε, τα επιτόκια στη δευτερογενή αγορά που είναι πολύ χαμηλά».

Τα μηνύματα Σεντένο

Από την πλευρά του, ο πρόεδρος του Eurogroup Μάριο Σεντένο, ερωτηθείς ποιο μήνυμα θέλει να στείλει στη νέα ελληνική κυβέρνηση, απάντησε πως το μήνυμα προς κάθε κυβέρνηση είναι «να δείξει ότι η οικονομική και πολιτική διαδικασία στη χώρα δεν επηρεάζεται από πολιτικούς και οικονομικούς κύκλους. Να τηρήσουμε τις δεσμεύσεις μας είναι ο μόνος τρόπος να κερδίσουμε αξιοπιστία. Υπάρχουν πολλές εναλλακτικές για να επιτευχθεί αυτό, δεν θα πουν πώς θα γίνει το Eurogroup και η Επιτροπή.

Όμως, οι δεσμεύσεις είναι δεσμεύσεις και, εάν διαρραγεί η αξιοπιστία, προκύπτει έλλειψη εμπιστοσύνης, επενδύσεων και τελικά ανάπτυξης. Η συμβουλή μου είναι να τηρηθούν οι δεσμεύσεις». Ο κ. Σεντένο σημείωσε ότι «με δεδομένες τις χθεσινές εθνικές εκλογές στην Ελλάδα, η συζήτηση σήμερα στο Eurogroup ήταν σχετικά σύντομη» και πρόσθεσε: «Προσβλέπουμε σε εποικοδομητική συνεργασία με την νέα κυβέρνηση.

Θα εξετάσουμε τα θέματα που θέτει η 3η έκθεση ενισχυμένης εποπτείας της Κομισιόν και θα συζητήσουμε ευρύτερα τις πολιτικές που σχεδιάζει η νέα κυβέρνηση».

Οι ευχές Μοσκοβισί και ο… έρωτας με τον ΣΥΡΙΖΑ

Σε εντελώς διαφορετικό μήκος κύματος από τον κ. Ρέγκλινγκ, που υπογράμμισε τις παραφωνίες της κυβέρνησης ΣΥΡΙΖΑ, ο Επίτροπος Οικονομικών Πιέρ Μοσκοβισί εμφανίστηκε για άλλη μια φορά ιδιαίτερα θερμός για την απελθούσα κυβέρνηση.

Είναι χαρακτηριστικό ότι ευχήθηκε καλή επιτυχία στο έργο της νέας κυβέρνησης, προσθέτοντας ότι ελπίζει να συνεργαστεί μαζί της «με την ίδια ποιότητα συνεργασίας που είχαμε με την προηγούμενη κυβέρνηση» και ότι έκανε ειδική αναφορά στον απερχόμενο υπουργό Οικονομικών Ευκλείδη Τσακαλώτο και τον απερχόμενο αναπληρωτή υπουργό Γιώργο Χουλιαράκη. «Ήταν δύο πολύτιμοι συνομιλητές για όλο το Eurogroup και την Κομισιόν.

Η αποστολή τους δεν ήταν εύκολη και τους ευχαριστώ για το κουράγιο και την προσήλωσή τους. Προσβλέπουμε σε εξίσου παραγωγική και αποδοτική συνεργασία με τη νέα κυβέρνηση. Είμαστε πολύ ανυπόμονοι να συναντήσουμε τον νέο υπουργό, που είναι γνωστός, έχουμε συνεργαστεί στο πλαίσιο της προηγούμενης κυβέρνησης», είπε.

Ο… έρωτας του κ. Μοσκοβισί για τον ΣΥΡΙΖΑ εκδηλώθηκε ακόμα πιο έντονα όταν, απαντώντας σε ερώτηση δημοσιογράφου για τις ήττες πολιτικών κομμάτων μετά την εφαρμογή μνημονιακών μέτρων, δήλωσε: «Οι πληγές, τα τραύματα της κρίσης εξηγούν το γεγονός ότι ορισμένοι ψηφοφόροι εξέφρασαν τη δυσαρέσκειά τους. Όμως, το πρόγραμμα ολοκληρώθηκε και η κατάσταση τώρα είναι καλύτερη απ’ ό,τι πριν από μερικά χρόνια.

Ορισμένα κόμματα έχασαν εκλογές με λιγότερο από 31% χωρίς να τηρούν πλήρως τους ευρωπαϊκούς κανόνες».